**КВАЛИФИКАЦИОННА ХАРАКТЕРИСТИКА   
на специалност „ФИНАНСИ, СЧЕТОВОДСТВО И ОДИТ В БИЗНЕСА“ –**

**ОКС „МАГИСТЪР“**

***1.      Обща характеристика на магистърската програма***

С магистърската програма „ФИНАНСИ, СЧЕТОВОДСТВО И ОДИТ В БИЗНЕСА“ се осигурява профилиране и задълбочаване на подготовката на студентите в съответствие с придобитата специалност от професионално направление 3.8 „Икономика” и от област на висше образование 3.0 „Социални, стопански и правни науки” на образователно-квалификационна степен „бакалавър”. Тя е надграждане над съществуващата магистърска програма „Финанси, счетоводство и одит в публичния сектор“, която е акредитирана от НАОА с оценка 9,23. Съдържателната страна на обучението е хармонизирана с българското и с международното търговско законодателство, основано на Директивите на Европейския съюз и Международните счетоводни стандарти. Методите и практиката на преподаване, както и проверката на знанията и уменията на обучаваните, се доближават до съвременните постижения на водещи европейски университети. Всичко това създава основа за успешно професионално реализиране.

***2.      Цел на магистърската програма***

С организиране на обучението по тази програма се цели осигуряване на специалисти с висока теоретична подготовка и добри аналитични умения, които да изследват и анализират проблемите в бизнеса. Програмата има и приложен характер, т. е. цели да запознае студентите с начините и механизмите на действие в конкретния стопански живот.

***3.      Вид подготовка***

Студентите в програмата получават специализирана икономическа подготовка в областта на финансите, счетоводството и одита, съобразена със съвременните изисквания на теорията и практиката у нас и в чужбина. Предимства в обучението са: връзка с потребителите на кадри и използване на съвременни методи на обучение; обучение със софтуерни продукти, с които се работи в счетоводните къщи; обучение с пряко участие на бизнеса и други.

Титуляри по включените в учебния план дисциплини са, предимно, хабилитирани преподаватели – професори и доценти, както и млади преподавателски кадри с придобита научна степен “доктор” и представители от практиката.

***4.  Компетентности:***

* *Знания*

В учебния план са включени 11 задължителни и 3 задължително избираеми (измежду 7 предложени) учебни дисциплини (със срок на обучение 3 семестъра) и 17 задължителни и 4 задължително избираеми (измежду 8 предложени) учебни дисциплини (със срок на обучение 4 семестъра), които осигуряват: фундаментални, общопрофесионални и специални знания; усвояване основите на научноизследователската и научно-приложната дейност; условия за образователна мобилност, в т.ч. международна сравнимост на получаваните знания и придобитите умения; развитие на способности за адаптация в условията на социални, икономически и технологични промени.

* *Умения*

Програмата формира теоретически и практически умения, за да се подготвят студентите за изпълнение на дейности, свързани с осигуряване на необходимата счетоводна информация за финансовите отчети в нефинансовите предприятия, с нейното анализиране и одитиране.

* *Практически навици*

Програмата формира определени навици за изпълняване на организационно-методическа, управленска, финансова, отчетна, аналитична, контролна и други видове дейности.

***5. Срок на обучение и реализация на завършилите специалността***

Срокът на обучение е:

* 3 семестъра - за завършили ОКС „бакалавър" в специалности от професионално направление 3.8 „Икономика“;
* 4 семестъра - за завършили ОКС „бакалавър" в други специалности от област на висше образование 3.0 „Социални, стопански и правни науки”.

На завършилите курса на обучение се присъжда образователно-квалификационна степен „магистър“. Дипломирането по магистърска програма „ФИНАНСИ, СЧЕТОВОДСТВО И ОДИТ В БИЗНЕСА” дава професионална квалификация **„магистър по финанси, счетоводство и одит в бизнеса“**.

Завършилите тази специалност придобиват права да заемат широк кръг позиции: икономист, счетоводител, консултант, специалист, експерт, ръководител на финансово-счетоводната дейност, ръководител на вътрешния финансов контрол, съставител на финансов отчет (при 2 години професионален стаж) и други в бизнеса. Те получават законови права да кандидатстват, при облекчени условия, за придобиване правоспособност на дипломирани експерт-счетоводители.

Изискванията към одиторската професия са особено високи и тяхното постигане в много голяма степен зависи от обучението в тази образователна степен. Те могат да се реализират и в други сфери на националната икономика. Това се постига чрез задълбочаване на научно-теоретичната и специализирана подготовка по специалността.